**Beirniadaeth Cystadleuaeth 339**

**Barddoniaeth dan 25 oed**

**Englyn: Y Cwm**

Diolch i Tân yn yr Eira am eu hymgais yng nghystadleuaeth yr englyn ar y testun Y Cwm. Dyma’r unig ymgais yn y gystadleuaeth hon eleni.

Cartref ein gwaddol yw’r olion, eu cân

yn dân i’w hen feibion

tlawd, fel brawd iddyn nhw bron,

eu golau’n geg awelon

Mae’r englyn yn manylu ar waddol diwydiannol y cwm ac er yn hiraethu ynghylch hanes chwerw-felys cofebau olion y gweithfeydd, mae'r gân hon o fawl sy’n dathlu’r dreftadaeth yn gorffen ar nodyn cadarnhaol.

Mae yma gryn deimlad yn y mynegiant sy’n deillio, mentraf o wir ddealltwriaeth o’r testun.

Serch hynny, gellid rhoi mwy o sylw i’r gynghanedd hwnt ac yma, yn enwedig yn yr ail linell. Yng ngolau hyn, rhaid atal y wobr gyntaf eleni, gan wobrwyo Tân yn yr Eira â’r ail.

Gobeithio’n fawr y bydd y bardd yn dal ati i greu ac i gynganeddu.